የዕርቀ ሰላም ኮሚሽንና የዓለም አቀፉ ማኅበረሰብ ተወካዮች የግማሽ ቀን ውሎ
ዓርብ ነሐሴ 17 ቀን 2011 ዓ.ም. የኢትዮጵያ ዕርቀ ሰላም ኮሚን፣ ኢትዮጵያ ውስጥ ከሚገኙ ዓለም አቀፍ የልማት አጋሮች ጋር ውይይት ማካሄዱን አስታወቀ፡፡ በኮሚሽኑ ጽሕፈት ቤት በተካሄደው የግማሽ ቀን የምክክር መድረክ ላይ፣ ተቀማጭነታቸው አዲስ አበባ ከተማ ውስጥ የሆነ የዲፕሎማቲክ ማኅበረሰቡና የዓለም አቀፍ ድርጅቶች ተወካዮች መገኘታቸውን፣ ኮሚሽኑ ባወጣው መግለጫ አስታውቋል፡፡ ኮሚሽኑ በሚቀጥሉት ሁለት ዓመታት ውስጥ የሚያከናውናቸውን ዋና ዋና ተግባራትና የሚያስፈልጉ ግብዓቶችን በተመለከተ በዝርዝር ገለጻ መደረጉ ተጠቁሟል፡፡ በስብሰባው የተሳተፉ የዓለም አቀፉ ማኅበረሰብ ተወካዮች ኮሚሽኑ በሚቀጥለው ዓመት ለማካሄድ ለታቀደው አገራዊ ምርጫ መሳካት ስለሚኖረው ሚና፣ በተለይም በተደጋጋሚ ከመኖሪያ ቀዬአቸው ለሚፈናቀሉ ወገኖች ለችግራቸው እልባት ከመስጠት በተጨማሪ፣ ለዕርቅ ሒደቱ መጀመር ያለው ጉልህ ጠቀሜታ ማንሳታቸው በመግለጫው ተጠቁሟል፡፡ ዕርቀ ሰላም ኮሚሽን ወደፊት ከልዩ ልዩ የማኅበረሰብ ክፍሎች ጋር ተመሳሳይ ውይይት እንደሚያደርግ፣ በተለይም የዕርቅ ሒደቱን አሳታፊነት ለማረጋገጥ በውጭም ሆነ በአገር ውስጥ ካሉ ኢትዮጵያውያን ባለሀብቶች፣ የሃይማኖት ተቋማትና ከሲቪል ማኅበረሰብ ድርጅቶች ጋር እንደሚሠራ ማስታወቁ ተመልክቷል፡፡ በምሥሉ ላይ የሚታዩት የዕርቀ ሰላም ኮሚሽን አባላትና የዓለም አቀፉ ማኅበረሰብ ተወካዮች ናቸው፡፡